b'\n_START_ARTICLE_\nMogadi\xc5\xa1\n_START_SECTION_\nZgodovina\n_START_PARAGRAPH_\nV 1. tiso\xc4\x8dletju so ozemlje regije Benadir poseljevali Bantujci. Ko so se v obalne predele pri\xc4\x8deli naseljevati arabski in perzijski trgovci muslimanske vere iz Perzijskega zaliva, so se me\xc5\xa1ali s prebivalci iz zaledja, s \xc4\x8demer je nastala svahilijska kultura. Prvi\xc4\x8d so se ustalili to\xc4\x8dno na tem kraju v za\xc4\x8detku 10. stoletja in ustanovili trgovsko postojanko. Sledilo jim je mnogo valov naseljencev, ki so ustvarili mno\xc5\xbeico plemen oz. klanov. Pribli\xc5\xbeno tristo let Mogadi\xc5\xa1 ni imel enotne vladavine, pa\xc4\x8d pa mu je vladal plemenski svet, katerega trenutni vodja je bil preprosto\xc2\xa0\xc2\xbbprvi med enakimi\xc2\xab._NEWLINE_Prvi sultanat je bil tu ustanovljen v 13. stoletju, kar sovpada z obdobjem, ko je Mogadi\xc5\xa1 postal najvplivnej\xc5\xa1e trgovsko sredi\xc5\xa1\xc4\x8de dale\xc4\x8d naokrog in glavna povezava med morskimi trgovskimi potmi ter zaledjem Afri\xc5\xa1kega roga. Srednjeve\xc5\xa1ki popotniki, kot sta Arabec Ibn Batuta in Portugalec Duarte Barbosa, so ga opisovali kot \xc5\xbeivahno in bogato mesto, kjer so doma vplivni trgovci. To je bilo tudi obdobje intenzivne islamizacije celotne regije._NEWLINE_Vrhunec uspe\xc5\xa1nosti se je kon\xc4\x8dal, ko je ta regija postala predmet ekonomskih interesov evropskih imperijev. Konec 15. stoletja so pri\xc5\xa1li Portugalci, ki so ve\xc4\x8dkrat posku\xc5\xa1ali zavzeti Mogadi\xc5\xa1 (leta 1499 ga je prvi\xc4\x8d bombardiralo ladjevje pod poveljstvom Vasca da Game). Kljub neuspehu so Evropejci prevzeli monopol nad trgovanjem prek Indijskega oceana in Mogadi\xc5\xa1 je strmo nazadoval. V tem \xc4\x8dasu so se na oblasti izmenjevale razli\xc4\x8dne dinastije, ki jim ni uspelo obnoviti trgovskega vpliva, zato se je mesto osredoto\xc4\x8dilo na trgovanje z zaledjem. Nadaljnji notranji konflikti so ga skoraj uni\xc4\x8dili. \xc5\xa0ele v 19. stoletju je znova do\xc5\xbeivelo manj\xc5\xa1i razcvet kot to\xc4\x8dka za izvoz kmetijskih pridelkov._NEWLINE_Zadnje zgodovinsko obdobje - obdobje kolonialne vladavine - se je pri\xc4\x8delo konec 19. stoletja, ko je Mogadi\xc5\xa1 (italijansko Mogadiscio) postal glavno mesto italijanske kolonije Italijanski Somaliland. Takrat je bil Mogadi\xc5\xa1 ve\xc4\x8djidel v ru\xc5\xa1evinah, v njem je \xc5\xbeivelo samo okrog 5000 prebivalcev. Vpliv mno\xc5\xbei\xc4\x8dnega priseljevanja Italijanov je v mestu viden \xc5\xa1e danes. Kot glavno mesto Somalije, ki je po kolonialni dobi nastala z zdru\xc5\xbeitvijo italijanske in britanske kolonije, je v drugi polovici 20. stoletja ponovno do\xc5\xbeivljalo intenziven razvoj pod oblastjo diktatorja Barreja.'